[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.2.2009

COM(2009) 76 окончателен

СЪОБЩЕНИЕ НА КОМИСИЯТА ДО СЪВЕТА

относно започването на консултации с Гвинея в изпълнение на член 96 от Споразумението от Котону

СЪОБЩЕНИЕ НА КОМИСИЯТА ДО СЪВЕТА

относно започването на консултации с Гвинея в изпълнение на член 96 от Споразумението от Котону

Предистория

Вследствие на нарушаването на демокрацията и на правовата държава в Гвинея, на 20 март 2004 г. ЕС започна консултации по силата на член 96 от Споразумението от Котону. Консултациите, които приключиха на 14 април 2005 г., доведоха до поемането на известен брой ангажименти от страна на Гвинея. В периода на изпълнение на ангажиментите беше започнат политически диалог, придружен от мисии за наблюдение. Определен първоначално на 3 години, този период беше удължен на четири години — до 14 април 2009 г., поради получилите се забавяния в организирането на законодателни избори, който е най-важният от поетите ангажименти (другите ангажименти бяха счетени за изпълнени в задоволителна степен).

Новината за смъртта на президента Conté и за определянето на председателя на Народното събрание, Aboubacar Somparé; за временно изпълняващ длъжността на държавен глава на 23 декември 2008 г. беше последвана няколко часа по-късно от военен държавен преврат, осъществен от хунта, състояща се Националния съвет за демокрация и развитие (НСДР) , който обединява 26 офицери и 6 цивилни лица. НСДР обяви прекъсване на действието на Конституцията и на профсъюзната и политическата дейност, както и разпускане на републиканските институции, и въведе извънреден режим за осигуряване на управлението на страната до създаването на преходно правителство. НСДР установи седалището си във военния лагер Alpha Yaya в Конакри и излъчи за свой председател капитан Moussa Dadis Camara , който се самообяви за Президент на Републиката. Като причина за държавния преврат НСДР посочи присвоявания на публични средства, повсеместната корупция, липсата на легитимност на правителството и на Народното събрание, безнаказаността, превърнала се в метод на управление, и анархията в държавния апарат, които са поставили страната в катастрофално положение. За отговорни обвини членовете на правителството на Souaré и републиканските институции. Вследствие на общото желание да се скъса с режима Conté и страха от дестабилизиране на страната НСДР беше приет положително от общественото мнение в Гвинея, включително от ръководителите на основните политически партии, профсъюзите и гражданското общество.

Държавният преврат беше придружен с промени в сърцето на армията, по-специално с изпращане в пенсия на генерали. НСДР заяви намерението си да проведе президентски и законодателни избори преди края на 2010 г. и прикани политическите партии и представителите на гражданското общество да формулират предложения за начина, по който да се извърши мирен преход към един конституционен и демократичен режим. В отговор те представиха предложения за пътни карти за провеждане на избори преди края на 2009 г.

На 31 декември 2008 г. председателят на НСДР назначи Kabiné Komara, висш банков служител с международна кариера, на поста Министър-председател, за да образува преходно правителство. Още преди това, като предварително решение, бяха обявени 3-ма министри; генерал Toto Camara (Министър на сигурността и на гражданската защита), полковник Sékouba Konaté (Министър на отбраната) и капитан Claude Pivi[1] (Министър на сигурността на Президента). Тези трима души, както и президентът на НСДР изглежда образуват върхушката на НСДР. На 14 януари министър-председателят обяви назначаването на съставеното от него преходно правителство, състоящо се от 28 министри. Първоначално обявено като цивилно правителство в първите декларации на НСДР, това правителство в действителност включва 10 военни (повечето от тях — членове на НСДР)[2], между които са министрите с ключови постове: правосъдие, сигурност, отбрана, търговия и финанси. Четири ключови министерства са прикрепени направо към Президентството на републиката (национална отбрана, строителство/благоустройство на територията, финанси и специални служби/ борба с наркотиците)[3]. Нито един представител на политическите партии, профсъюзите и на гражданското общество не фигурира в списъка на министрите. Едновременно с назначаването на правителството председателят на НСДР изнесе програмна реч, обявявайки серия от реформи за възстановяване на националната икономика, повишаване на морала в обществения живот и модернизиране на администрацията, най-вече чрез дейности в сферата на водите и електроенергията, заетостта, валутната политика, данъците, стабилността на снабдяването с храни, публичните финанси, управлението на минния сектор, както и борбата с корупцията. В тази програмна реч не се споменава нищо за организирането на демократичен преход. Впоследствие той пристъпи към създаването на Юридически съвет и Комитет за одит и наблюдение на стратегическите сектори на националната икономика .

ЕС, Африканският съюз, Икономическата общност на западноафриканските държави (ИОЗАД), САЩ и Нигерия осъдиха вземането на властта със сила и призоваха НСДР да възстанови конституционния ред. Африканският съюз (АС), ИОЗАД и Международната организация на франкофонията (МОФ) замразиха членството на Гвинея. САЩ прекъснаха сътрудничеството си с изключение на хуманитарната помощ и мерките, улесняващи прехода, и поискаха от преходното правителство да публикува дати за изборите. От друга страна, режимът беше приветстван от Либия, Сенегал, Мавритания и Гамбия. ИОЗАД започна посредничество с военния режим, за да се ускори прехода. Бяха предприети мисии съответно от Африканския съюз, ООН, Франция и Европейския съюз, всички с едно и също послание — за нуждата от провеждане в близко бъдеще на избори и за запазване на демократичните принципи.

Заключения на мисията за наблюдение по чл. 96 от 14—16 януари 2009 г.

Тази проучвателна мисия беше проведена в рамката на вече започналите консултации въз основа на чл. 96 от Споразумението от Котону и имаше за главна цел да проучи новата политическа ситуация, създадена след военния преврат, с цел да се предложат подходящи последващи действия, по-специално от гледна точка на евентуални нови консултации съгласно член 96. Мисията беше организирана и осъществена с участието на АС и ИОЗАД. Заключенията на мисията накратко са следните:

- Загриженост относно намеренията на пучистите и действителното им желание да извършат демократичен преход.

- Съмнения относно вътрешната сплотеност на НСДР и висок риск от вътрешни проблеми или от нов държавен преврат.

- Постепенна загуба на доверие от страна на политическите партии, профсъюзите и гражданското общество относно намеренията на НСДР и постепенно заличаване на възможността за осъществяване на преход към демокрация.

- Значително забавяне в процеса на регистриране на гласоподавателите.

- Риск от бързо влошаване на условията, свързани с правата на човека (прекъсване на профсъюзните и политическите дейности, насилие от страна на членове на въоръжените сили, риск от лов на вещици), и от реакции на гвинейското население (демонстрации).

- Постепенно подчиняване от страна на хунтата на всички финансови институции, централната банка, министерството на финансите, митниците с възможни последици от спиране или забавяне на функционирането на икономиката.

- Трудни технически и оперативни условия за преход и объркване за начина му на организиране. Въпреки това някои белези показват „набелязаните жалони“ на един потенциален преход.

- Голямо значение има поддържането на натиска върху НСДР и възможно най-скорошното организиране на срещи за провеждане на консултации в рамките на член 96 от Споразумението от Котону.

Предложение на Комисията

Комисията се присъединява към декларацията на Председателството от 31 декември 2008 г., в която принципно се осъжда вземането на власт със сила и се призовава Гвинея да поеме в най-кратки срокове и в дух на консенсус по пътя на един спазващ реда и демократичността мирен преход, така че да се възстанови възможно най-скоро нормалното функциониране на институциите, по-специално като се премине през президентски и законодателни избори. Комисията заяви своята готовност да подкрепи стъпките на ИОЗАД и АС, целящи ускоряване на процеса на преход, по-специално като окаже помощ за организирането на тези избори.

В член 9, параграф 2 от Споразумението за партньорство АКТБ — ЕО, подписано в Котону на 23 юни 2000 г. и преработено в Люксембург на 25 юни 2005 г., са определени основните елементи, на които се основава партньорството. Вътрешните и международните политики на страните по споразумението се ръководят от демократичните принципи на правовата държава и на правата на човека, които са и основни елементи на споразумението. По отношение на този член и на условията, при които властта в Гвинея беше взета от военна хунта, Комисията констатира, че е налице особено сериозно и явно нарушение на тези основни елементи, и счита тази ситуация за случай от особена спешност съгласно член 96, параграф 2, буква б) от същото споразумение. Поради това тя счита за необходимо да започне консултации с властимащите в Гвинея, за да се разгледат възможните решения на тази криза с цел възстановяване на конституционния ред. Тези консултации ще се проведат съгласно член 96 от преработеното Споразумение от Котону и основно целят обсъждане със съответните органи на пътна карта за прехода, посочваща по-специално:

- съгласието на всички страни (НСДР, правителството, политическите партии, профсъюзите и гражданското общество) относно етапите на прехода;

- създаването на Национален съвет на прехода (НСП), който да е създаден с консенсус и да има правомощията и прерогативите на велико народно събрание;

- актуализирането на правната рамка (конституция и избирателни закони)[4];

- организирането на свободни и прозрачни законодателни и президентски избори преди края на 2009 г.;

- графикът за различните елементи на пътната карта.

Спазването на правата на човека и на основните свободи, със специално внимание върху свободата и сигурността на лицата, на свободата на изразяване, както и неприбягването към насилие и всякакъв друг нехуманен или унизителен акт, ще се счита за основен елемент на прехода.

Такъв диалог ще позволи на управляващата военна хунта в Гвинея да уточни своите намерения и предложения за намиране на изход от кризата, а на Европейския съюз да прецени до каква степен може, на базата на този диалог, да подкрепи инициативи, които са в посока на зачитане на принципите на член 9, параграф 2 от преработеното Споразумение от Котону.

Поради това Комисията предлага на Съвета да покани на консултации Република Гвинея в изпълнение на член 96 от преработеното Споразумение от Котону в съответствие с приложения по-долу проект на писмо.

---

ПРИЛОЖЕНИЕ

Брюксел, […] г.

Министър-председател на преходното правителствона Република ГвинеяКонакриГвинея

ПРОЕКТ

Уважаеми г-н Министър-председател,

В декларацията си от 31 декември 2008 г., свързана с извършения държавен преврат в Гвинея, Председателството на Европейския съюз стриктно осъди всяко вземане на власт със сила и призова Гвинея да поеме в най-кратки срокове и в дух на разбирателство по пътя на един спазващ реда и демократичността мирен преход, така че да се възстанови възможно най-скоро нормалното функциониране на институциите, по-специално като се премине през президентски и законодателни избори.

В същата декларация Председателството на Европейския съюз заяви, че е готово да подкрепи стъпките на ИОЗАД и на АС, целящи ускоряване на процеса на преход, по-специално като окаже помощ за организирането на тези избори.

В изпълнение на член 96, параграф 2, буква б) от Споразумението от Котону, считайки, че се отнася до сериозно и явно нарушаване на основни елементи, посочени в член 9 от същото това споразумение, имаме честта, от името на Общността и на държавите-членки на ЕС, да поканим Вашата страна на консултации с цел, както е предвидено в споразумението, задълбочено проучване на ситуацията и, ако е необходимо, нейното коригиране. Тези консултации ще се проведат съгласно член 96 от преработеното Споразумение от Котону и основно целят обсъждане със съответните органи на пътна карта за прехода, която наред с другото може да бъде въз основа на следните етапи и съответния им график:

- Съгласие на всички страни (НСДР, правителството, политическите партии, профсъюзите и гражданското общество) относно етапите на прехода.

- Създаване на Национален съвет на прехода (НСП), който да е създаден с консенсус и да има правомощията и прерогативите на велико народно събрание.

- Актуализиране на правната рамка (конституция и избирателни закони)[5].

- Законодателни и президентски избори, организирани като свободни и прозрачни, преди края на 2009 г.;

- График за различните елементи на пътната карта.

Спазването на правата на човека и на основните свободи, със специално внимание върху свободата и сигурността на лицата, на свободата на изразяване, както и неприбягването към насилие и всякакъв друг нехуманен или унизителен акт, ще се счита за основен елемент на прехода.

Предлагаме тези консултации да се проведат в близко бъдеще в сградата на Съвета на Европейския съюз в Брюксел на дата, определена с общо съгласие. Консултациите трябва да дадат възможност на представителите на Гвинея да бъдат по-конкретни по отношение на належащото и мирно завръщане към демокрация при съществуващия правов ред и при пълно спазване на конституцията, както и да се определят подходящи съпровождащи мерки за този преход.

С уважение,

За Съвета За Комисията

Копия: Председателство на Съвета на министрите АКТБ — ЕС Председателство на Комитета на посланиците на АКТБ Генерален секретариат на групата държави от АКТБ

[1] Тази личност като цяло се счита за автор на замисъла на бунта в армията през май 2008 г. и за главен архитект на държавния преврат от декември 2008 г. Множество източници го считат за близък до средите на трафика на наркотици.

[2] Следва да се отбележи, че генерал Toto Camara и полковник Konaté запазиха постовете си, докато капитан Pivi , който беше изваден от списъка на министрите, наскоро беше утвърден с указ.

[3] Според председателя на НСДР прикрепването на Министерство на финансите към Президентството се оправдава от необходимостта от осъществяване на контрол отблизо на публичните разходи, а това на Министерството на строителството/благоустройството на територията — от необходимостта от контролиране на продаването на публични терени и възлагането на договори за обществени поръчки за строителство. Председателят на НСДР не преценява като достатъчно надеждни сегашните служби на тези министерства. Парадоксално обаче, Минното министерство не беше прикрепено към Президентството.

[4] Тази точка включва процеса на регистрация на избирателите и създаването на избирателен регистър, който да се ползва с доверието на всички заинтересовани страни.

[5] Тази точка включва процеса на регистрация на избирателите и създаването на национален избирателен регистър, който да се ползва с доверието на всички заинтересовани страни.